Un centru de zi pentru persoane adulte cu dizabilități, cu o capacitate de 30 de locuri, intitulat "Terapia", va fi înființat în municipiul Suceava. Centrul de zi are ca scop furnizarea unui ansamblu de activități, realizate în intervale diferite ale zilei, persoanelor adulte cu dizabilități rezidente în Locuințele Maxim Protejate ce aparțin de Direcția Generală de Asistență Socială și Protecția Copilului (DGASPC) Suceava, precum și persoanelor cu dizabilități din comunitate.
În acest fel, se urmărește dezvoltarea și menținerea deprinderilor de viață independentă a persoanelor cu dizabilități, dezvoltarea abilităţilor lucrative, integrarea şi participarea acestor persoane în activități sociale şi civice. Înființarea Centrului de zi pentru persoane adulte cu dizabilități "Terapia" se face cu finanțare nerambursabilă, prin Programulde Interes Naţionalîn domeniul protecției şi promovării drepturilor persoanelor cu dizabilități.
Valoarea proiectului este de 578.907,62 de lei, din care cofinanțarea Consiliului Județean Suceava este de 60.907,62 de lei. Durata de implementare a activităților proiectului nu trebuie să depășească data de 30.11.2024.
Directorul executiv al DGASPC Suceava, Nadia Crețuleac, a declarat că "implementarea proiectului a început și a fost eliberată de către Primăria Municipiului Suceava autorizația de construire nr. 50/08.03.2024,pentru executarea lucrărilor privind înființarea unui centru de zi în municipiul Suceava, cu o capacitate de 30 beneficiari/zi, amenajat și dotat conform standardelor minime de calitate necesare persoanelor adulte cu dizabilități".
Pe întreg procesul de furnizare a serviciilor sociale din cadrul Centrului de zi "Terapia", se va urmări "promovarea drepturilor beneficiarilor şi a unei imagini pozitive a acestora, de promovare a drepturilor omului în general, precum şi de prevenire a situaţiilor de dificultate în care pot intra categoriile vulnerabile care fac parte din categoria de persoane beneficiare, potrivit scopului acestuia, prin asigurarea mai multor activităţi", a explicat Nicoleta Botezatu, manager de proiect.